ক্রিশ্চিয়ানো রোনাল্ডো ধরা দিলেন অন্য অবতারে। গোটা বিশ্ব দেখল রোনাল্ডোর মানবিক রূপ।

(বাঁ দিকে) মা-বাবার সঙ্গে হায়দর। (ডান দিকে) বল পায়ে ছোট্ট হায়দর।
লেবাননের এক অনাথ শিশুর পাশে দাঁড়ালেন সি আর সেভেন। তার সঙ্গে কথা বললেন। পর্তুগিজ মহাতারকার ছোঁয়ায় একনিমেষে বদলে গেল বছর তিনেকের হায়দর। তার চোখে নেমে এল জলের ধারা। রোনাল্ডোর পরশে মুহূর্তের জন্য কি মা-বাবাকে চিরতরে হারানোর দুঃখ ভুলল হায়দর? সেই উত্তর অবশ্য পাওয়া যায়নি।

(বাঁদিকে) অন্য মেজাজে হায়দর। (ডান দিকে) শিশুদের মাঝে।
জীবন যে কত কঠিন, তা তিন বছর বয়সেই জানতে পেরে গিয়েছে অনাথ হায়দর। খুব বেশি দিন আগের কথা নয়। মাসখানেক আগে লেবাননের এক আত্মঘাতী জঙ্গি হানায় মেঘের দেশে চলে যায় হায়দরের মা-বাবা। জঙ্গিহানায় রক্তাক্ত হয় হায়দরও। তার দুঃখ, কষ্ট দেখে স্থির থাকতে পারেননি সাংবাদিক রানা হারবি। হায়দরের অবস্থা তুলে ধরেন নিজের প্রতিবেদনে। এখানেই না-থেমে গোটা বিষয়টি টুইট করে স্পেনের বিখ্যাত ক্লাব রিয়াল মাদ্রিদ ও রোনাল্ডোর দৃষ্টি আকর্ষণ করারও চেষ্টা করেন সেই লেবানিজ সাংবাদিক। গোটা ঘটনা জানার পর আর বসে থাকেনি রিয়াল। এগিয়ে আসেন হায়দরের ‘নায়ক’ রোনাল্ডোও। হায়দরের সঙ্গে দেখা করেন তিনি। তার পরের দৃশ্য আপনারাই দেখুন এই ভিডিওয়।